Burjassot demana més recursos per a la prevenció i assistència social a les víctimes de la violència de gènere
2025-07-24

Implicat, preocupat i treballant des de totes les seues àrees en la prevenció i assistència a les víctimes de la violència de gènere, l’Ajuntament de Burjassot ha aprovat una moció presentada de manera conjunta per tots els grups municipals, PSPV-PSOE, PP, Compromís, Ciutadans, EU i Totes amb Burjassot, per a sol·licitar una sèrie de mesures que garantisquen la protecció i l’atenció a les víctimes d’aquest tipus de violència.

Malgrat la posada en funcionament de la Llei Orgànica 1/2004, de Mesures de Protecció Integral contra la Violència de Gènere, tal com assenyala la moció, “les dones continuen patint violència de gènere i el nombre d’assassinats es manté en xifres esgarrifoses. En els últims mesos, la violència de gènere ha segat la vida de dones i menors. La societat espanyola ha patit un repunt d’assassinats masclistes, convertint l’estiu de 2015 en un període tràgic, en el qual s’han registrat el major nombre d’assassinats des de 2010”.

Davant aquests fets, el Ple ha aprovat la moció que demanda “reposar i dotar suficients partides pressupostàries, que s’han vingut retallant en els últims anys, especialment els recursos destinats a la prevenció i a l’assistència social de les víctimes de violència de gènere, dependents tant de les Comunitats Autònomes, com dels serveis de proximitat dels ajuntament. En els pressupostos Generals de l’estat 2016 es multiplica per cinc la partida destinada a la Delegació del Govern per a la violència de gènere”.

Així mateix, es demanda la creació de la Unitat de Coordinació contra la Violència de Gènere en cada CCAA, l’engegada en els Jutjats Especialitzats en Violència de Gènere, de l’Acompanyament Judicial Personalitzat i la “creació d’un fons de suport als ajuntaments per reforçar la xarxa de serveis públics, impulsant el paper que exerceixen i han de seguir exercint els serveis socials municipals i centres de la Dona”.

La moció també arreplega, entre altres punts, l’activació “de forma permanent del Pla Nacional de Sensibilització i Prevenció de la Violència de Gènere” o “engegar un Pla Integral per a prevenir, protegir i reparar el dany a menors víctimes de violència de gènere”.